**Ministru kabineta rīkojuma projekta „Par publisko iepirkumu klasiskā cūku mēra apkarošanas pasākumiem”**

**sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1.  | Pamatojums | Publisko iepirkumu likuma 3.panta trešās daļas 2.punkts. |
| 2.  | Pašreizējā situācija un problēmas | Pārtikas un veterinārais dienests (PVD) kopš 2012.gada novembra, kad tika konstatēts klasiskā cūku mēra uzliesmojums mājas cūku un mežacūku populācijā, veic intensīvu darbu šīs infekcijas slimības apkarošanai. Klasiskais cūku mēris (KCM) ir sevišķi bīstama cūku (mājas cūku un mežacūku) infekcijas slimība - epizootija, kuras uzliesmojums saskaņā ar Civilās aizsardzības likuma 3.panta 1.daļas 3.punktu definēts kā katastrofa. Šīs slimības apkarošanai veicamos pasākumus reglamentē Ministru kabineta 2004.gada 30.novembra noteikumi Nr.991 „Klasiskā cūku mēra likvidēšanas un draudu novēršanas kārtība” (pārņem Padomes 1980.gada 11.novembra Direktīvu [80/1095/EEK](http://pro.nais.lv/naiser/esdoc.cfm?esid=31980L1095), kas nosaka, kā Kopienas teritorijā izskaust un nepieļaut klasisko cūku mēri un Padomes 2001.gada 23.oktobra Direktīvu [2001/89/EK](http://pro.nais.lv/naiser/esdoc.cfm?esid=32001L0089) par Kopienas pasākumiem klasiskā cūku mēra kontrolei).KCM uzliesmojuma gadījumā valstī vai tās daļā tiek noteikti ierobežojumi, lai veiktu slimības apkarošanas pasākumus, kuru ietvaros inficētajās novietnēs tiek izkautas cūkas, noteikti ierobežojumi attiecībā uz mājas cūku pārvietošanu, kā arī cūkgaļas un cūkgaļas produktu tirdzniecības ierobežojumi. Tas rada ekonomiskos zaudējumus cūkkopības un gaļas pārstrādes nozarēm, kā arī valsts tautsaimniecībai kopumā. Saskaņā ar Komisijas Direktīvas 2001/89/EK 16.pantu dalībvalstij 90 dienu laikā pēc KCM uzliesmojuma konstatēšanas dalībvalstij jāizstrādā KCM apkarošanas plāns, kurš jāiesniedz apstiprināšanai Eiropas Komisijā (EK). 2013.gada 15.janvārī EK apstiprināja PVD sagatavoto klasiskā cūku mēra apkarošanas plānu, kura ietvaros Latvijā 2013.gadā ir paredzēts uzsākt mežacūku orālo vakcināciju (vakcinācija pret KCM ir atļauta tikai KCM apkarošanas gadījumos, kad tā ir saskaņota ar Eiropas Komisiju). Līdz ar to PVD nebija tiesīgs uzsākt iepirkuma procedūru bez EK saskaņojuma par vakcinācijas uzsākšanu. Pozitīvs lēmums par vakcinācijas uzsākšanu tika panākts PVD un EK bilateriālajās sarunās Briselē š.g. 14.janvārī. Mežacūku orālā vakcinācija KCM inficētajā teritorijā, saskaņā ar EK rekomendācijām un citu dalībvalstu pieredzi, jāveic trīs reizes gadā (katra kampaņa tiks sadalīta divās vakcīnu izlikšanas reizēs ar 3–4 nedēļu starplaiku) un vismaz 2-3 gadus pēc kārtas. Plānots, ka inficētajā teritorijā 2013.gada laikā tiks izliktas 1 200 000 devas. Ņemot vērā mežacūku migrācijas īpatnības un izvērtējot epizootisko situāciju saistībā ar KCM izplatību Latvijā, svarīgākā ir pavasara vakcinācijas kampaņa (vēlākais laiks, kad tiek sākta morālās vakcinācijas kampaņa ir marta mēnesis). Šīs vakcinācijas kampaņas mērķis ir imunizēt grūsnās sivēnmātes, lai nodrošinātu jaundzimušo sivēnu aizsardzību pret KCM pēc piedzimšanas. Nākamo kampaņu norise ir vasarā (maija – jūnija mēnesis) un rudenī (septembra – novembra mēnesis). Šīs kampaņas ir secīgas un mērķtiecīgi saistītas, lai turpinātu palielināt imunitāti pret KCM meža cūku populācijā. Vakcinācija ir vienīgā efektīvā KCM apkarošanas un ierobežošanas metode mežacūkām. Vakcīnu izvietošana tiks veikta meža cūku barošanas vietās, ierokot tās zemē, kā arī, balstoties uz citu valstu pieredzi līdzīgās teritorijās (plaši meža masīvi un ar slikta ceļu infrastruktūra), paralēli izmantojot aviotehniku. Līdzīga vakcinācijas metode Latvijā izmantota trakumsērgas apkarošanai savvaļas dzīvniekiem (lapsām un jenotsuņiem). Veicot šāda veida vakcināciju kopš 2005.gada ir strauji samazinājies saslimušo dzīvnieku skaits (no dažiem simtiem līdz vienam, diviem, trijiem gadījumiem gada laikā). PVD, pamatojoties uz Publisko iepirkumu likumā noteikto kārtību, nevar pietiekami efektīgi veikt nepieciešamos slimības apkarošanas pasākumus, jo, ievērojot valsts iepirkumu procedūru, vakcīnu iegāde un to izlikšana var notikt novēloti, līdz ar to veicinot klasiskā cūku mēra izplatību tālāk Latvijas teritorijā.Eiropas Savienībā (ES) KCM vakcīnas ražo viens uzņēmums un ierobežotās izmantošanas dēļ tās tiek ražotas tikai pēc pieprasījuma. Lai nodrošinātu vakcinācijas kampaņas laicīgu uzsākšanu, vakcīnu ražošanas kompānijai jau šobrīd ir nepieciešams uzsākt KCM vakcīnas ražošanu. Vakcīnas ražošana ir laikietilpīgs process, kas sevī ietver dzīva vīrusa savairošanu un iestrādi noteiktā substancē. Šobrīd ražotājam nav juridiska pamata uzsākt vakcīnu ražošanu, jo savstarpēji nav noslēgts līgums.Tā kā KCM vakcīnas var iegādāties tikai no viena piegādātāja, šāds iepirkums veicams atbilstoši PIL 63.panta pirmās daļas 2.punktam, kurā paredzēta iespēja vakcīnu iepirkumam piemērot sarunu procedūru, iepriekš nepublicējot paziņojumu par līgumu. Lai veiktu šo iepirkuma procedūru, ir nepieciešams sagatavot sarunu procedūras izvēles pamatojumu, tehniskās specifikācijas, iepirkuma līguma projektu, uzaicinājumu uz sarunām, kā arī citus dokumentus. Sarunu procedūras izvēles pamatojums saskaņā ar Publisko iepirkumu likumā noteikto ir nosūtāms Iepirkumu uzraudzības birojam, kurš 3 darba dienu laikā no pamatojuma saņemšanas dienas izvērtē to un nosūta rakstveida atbildi par to, ka ir atļauts piemērot sarunu procedūru. Jāņem vērā apstāklis, ka KCM vakcīnu ražotājs nav Latvijas komersants, kas nozīmē, ka pretendentam noteiktajam piedāvājumu iesniegšanas termiņam ir jābūt samērīgam, lai pretendents spētu veikt izvirzīto prasību tulkojumu un sagatavot piedāvājumu. Vienlaikus norādām, ka bez KCM vakcīnas iegādes ir nepieciešams iepirkt arī aviācijas pakalpojumus, jo vakcīnas izlikšana daļēji tiks veikta izmantojot aviāciju ar īpaši KCM vakcinācijas procesam paredzētām iekārtām, tādēļ vakcinācijas procesa īstenošana nav iespējama bez aviācijas pakalpojuma iepirkuma. Tāpat kā vakcīnu ražošanas process, arī vakcīnu izlikšanas process ietver sevī tādus darbietilpīgus sagatavošanās procesus kā vakcīnu izvietošanas vietu apzināšana un lidojumu maršrutu izstrāde, kuru uzsākšana ir nepieciešama nekavējoties. Līdzīgu specifisku aviācijas darbu veikšanai, ES līdzfinansētas programmas – trakumsērgas apkarošanas programmas īstenošanai, PVD publiskā iepirkuma rezultātā ir noslēdzis līgumu ar SIA „Meža īpašnieku konsultatīvais centrs”. Salīdzinājumā ar analogu pakalpojumu izmaksām Igaunijā un Lietuvā, aviācijas izmaksas trakumsērgas apkarošanas programmas īstenošanai Latvijā ir zemākas. Lai veiktu vakcināciju, izmantojot aviotehniku, uzņēmumam un lidaparātiem ir jāatbilst aviācijas jomu regulējošiem normatīviem aktiem (tai skaitā licence par tiesībām veikt speciālos aviācijas darbus un gaisa kuģu ekspluatanta apliecība speciālo aviācijas darbu veikšanai u.c.). Veicamie darbi ir specifiski un to efektīvai īstenošanai nozīmīga ir pieredze darbam ar bioloģisku preparātu (dzīvu novājinātu vīrusa vakcīnu) un tam nepieciešamās temperatūras režīma nodrošināšana, lidaparātu un aprīkojuma piemērotība, kā arī pieredze līdzīgu specifisku darbu veikšanā, tai skaitā aviācijas darbi austrumu pierobežas ierobežojumu zonā.Spēkā esošā iepirkuma līguma priekšmets un tehniskā specifikācija atšķiras no KCM apkarošanai piemērojamās tehniskās specifikācijas, līdz ar to esošā līguma ietvaros nepieciešamos pakalpojumus veikt nav iespējams. Izsludinot atklātu konkursu (Publisko iepirkumu likuma 8.panta pirmās daļas 1.punkts) par aviācijas pakalpojumiem, laiks, kas nepieciešams līdz līguma noslēgšanai, ir vismaz 3 mēneši. Bez tam, rīkojumā norādītā aviokompānija ir vienīgais uzņēmums Latvijā, kurš ir atbilstoši aprīkots, lai veiktu šāda veida darbības ar bioloģiskas izcelsmes preparātiem (līdz šim izsludinātajos iepirkumos neviena cita Latvijas vai ārvalstu kompānija nav sniegusi savus piedāvājumus pakalpojumu sniegšanai).Lai ārvalstu aviokompānija varētu ienākt Latvijas tirgū un veikt šāda veida pakalpojumus (izplatīt bioloģiskas izcelsmes preparātu) ir nepieciešams vismaz divu nedēļu ilgs laika periods licences par tiesībām veikt speciālos aviācijas darbus un gaisa kuģu ekspluatanta apliecības speciālo aviācijas darbu veikšanai saņemšanai. Pēc attiecīgo dokumentu saņemšanas ir jāizstrādā maršruti un jāsaskaņo vakcīnas izplatīšanas laiki, kas varētu notikt ne ātrāk kā divu mēnešu laikā. Aviācijas kompānijai ir arī jānodrošina vakcīnas glabāšana, tas nozīmē ir jābūt pieejamām saldēšanas iekārtām un apsardzei, kas nodrošina atbilstošus vakcīnas glabāšanas nosacījumus.Izvērtējot nepieciešamo iepirkuma procedūru aptuveno veikšanas termiņu, ir secināms, ka, PVD, piemērojot Publisko iepirkumu likumā noteiktās iepirkumu procedūras, KCM apkarošanas pasākumi (vakcīnu iegāde un to izlikšana) var notikt novēloti, līdz ar to pastāvot augstam riskam, ka KCM ierosinātājs var izplatīties teritorijā, ārpus pašreiz noteiktās un EK saskaņotās inficētās zonas, tādejādi apdraudot cūkkopības un pārtikas pārstrādes nozaru uzņēmumus, t.sk., kavējot eksportu un starptautiskās tirdzniecības aktivitātes. Novilcinātas darbības rezultātā, kas var rasties piemērojot Publisko iepirkumu likumā noteiktās iepirkuma procedūras, infekcijas slimība var izplatīties arī uz Igauniju un Lietuvu, kas var atstāt nelabvēlīgas sekas attiecībās ar kaimiņvalstu kompetentajām iestādēm un sarunās ar Eiropas Komisiju, kas nosaka ierobežojumus dalībvalstij, kuras teritorijā ir sevišķi bīstamas infekcijas slimības uzliesmojums. Pēc Eiropas Komisijas ekspertu pozitīva atzinuma par to, ka apkarošanas pasākumi ir pietiekami efektīgi un laicīgi sākti, valstij tiek daļēji segti izdevumi šīs infekcijas slimības apkarošanai.  |
| 3.  | Saistītie politikas ietekmes novērtējumi un pētījumi | Projekts šo jomu neskar. |
| 4.  | Tiesiskā regulējuma mērķis un būtība | Ir sagatavots Ministru kabineta rīkojuma projekts „Par publisko iepirkumu klasiskā cūku mēra apkarošanas pasākumiem” (turpmāk – rīkojuma projekts), kurā noteikts, ka Pārtikas un veterinārais dienests KCM vakcīnas iegādi un KCM vakcīnas izlikšanas pakalpojumu iepirkumu drīkst veikt saskaņā ar Publisko iepirkumu likuma 3.panta trešās daļas 2.punktu. Rīkojuma projektā paredzēts, ka Publisko iepirkumu likuma 3.panta trešās daļas 2.punktā noteiktā kārtība tiks izmantota pavasara vakcinācijas kampaņas nodrošināšanai (KCM vakcīnas 400 000 devu iegāde par ne vairāk kā 309 760 latiem un aviācijas kompānijas pakalpojumi vakcīnas izlikšanai ne vairāk kā 99 220 latu apmērā).Vasaras un rudens KCM vakcinācijas kampaņu īstenošanai vakcīnas iegādes un vakcīnas izlikšanas pakalpojumu iepirkumu veiks saskaņā ar Publisko iepirkumu likumā noteiktajām procedūrām. Šīs anotācijas I sadaļas 2.punktā minētās problēmas noteikumu projekts atrisinās pilnībā. |
| 5.  | Projekta izstrādē iesaistītās institūcijas | Pārtikas un veterinārais dienests. |
| 6.  | Iemesli, kādēļ netika nodrošināta sabiedrības līdzdalība | Projekts šo jomu neskar. |
| 7.  | Cita informācija |   |
| **II. Tiesību akta projekta ietekme uz sabiedrību** |
| 1.  | Sabiedrības mērķgrupa | Projekts šo jomu neskar.  |
|  2.  | Citas sabiedrības grupas (bez mērķgrupas), kuras tiesiskais regulējums arī ietekmē vai varētu ietekmēt | Projekts šo jomu neskar. |
|  3.  | Tiesiskā regulējuma finansiālā ietekme | Saskaņā ar rīkojuma projektu Pārtikas un veterinārajam dienestam tiek piešķirtas tiesības iegādāties preces un pakalpojumus saskaņā ar Publisko iepirkumu likuma 3.panta trešās daļas 2.punktu, kurā paredzēts, ka:1. klasiskā cūku mēra vakcīnas 400 000 devu iegāde tiek veikta no sabiedrības RIEMSER Pharma GmbH, An der Wiek 7, 17493 Greifswald - Insel Riems, GERMANY (finanšu resursu izlietojums izdevumu segšanai tiek noteikts līdz 309 760 latiem);2. aviācijas kompānijas SIA „Meža īpašnieku konsultatīvais centrs”, reģ. Nr.44103010465, juridiskā adrese: „Lidlauks”, Priekuļu pag., Priekuļu nov., LV – 4101pakalpojumu segšanai, lai veiktu vakcīnas izlikšanu inficētās teritorijas robežās tiek piešķirti līdz 99 220 latiem. |
|  4.  | Tiesiskā regulējuma nefinansiālā ietekme | Projekts šo jomu neskar.  |
|  5. | Administratīvās procedūras raksturojums | Projekts šo jomu neskar. |
| 6.   | Administratīvo izmaksu monetārs novērtējums | Projekts šo jomu neskar. |
| 7.  | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| **Rādītāji** | **2013.gads** | **Turpmākie trīs gadi (tūkst. latu)** |
| **n+1 (2014.gads)** | **n+2** **(2015.gads)** | **n+3****(2016.gads)** |
|  Saskaņā ar valsts budžetu kārtējam gadam |  Izmaiņas kārtējā gadā, salīdzinot ar budžetu kārtējam gadam | Izmaiņas, salīdzinot ar kārtējo 2012.gadu | Izmaiņas, salīdzinot ar kārtējo 2012. gadu |  Izmaiņas, salīdzinot ar kārtējo 2012. gadu |
| 1 | 2 | 3 | 4 | 5 | 6 |
| Finanšu līdzekļu aprēķins norādīts anotācijas pielikumā |
| 1. Budžeta ieņēmumi: | **0,0** | **0,0** | **0,0** | **0,0** | **0,0** |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0,0 | 0,0 | 0,0 | 0,0 | 0,0 |
| 1.2. valsts speciālais budžets |  |  |  |  |  |
| 1.3. pašvaldību budžets |  |  |  |  |  |
| 2. Budžeta izdevumi: |  | **409,0** | **0,0** | **0,0** | **0,0** |
| 2.1. valsts pamatbudžets |  | 409,0 | 0,0 | 0,0 | 0,0 |
| 2.2. valsts speciālais budžets |  |  |  |  |  |
| 2.3. pašvaldību budžets |  |  |  |  |  |
| 3. Finansiālā ietekme: |  | **–409,0** | **0,0** | **0,0** | **0,0** |
| 3.1. valsts pamatbudžets |  | –409,0 | 0,0 | 0,0 | 0,0 |
| 3.2. speciālais budžets |  |  |  |  |  |
| 3.3. pašvaldību budžets |  |  |  |  |  |
| 4. Finanšu līdzekļi papildu izde­vumu finansēšanai (kompensējošu izdevumu samazinājumu norāda ar "+" zīmi) |  | 0,0 | 0,0 | 0,0 | 0,0 |
|  |  |  |  |
|  |  |  |  |
| 5. Precizēta finansiālā ietekme: |  | –409,0 | 0,0 | 0,0 | 0,0 |
| 5.1. valsts pamatbudžets |  |  |  |  |
| 5.2. speciālais budžets |  |  |  |  |
|  5.3. pašvaldību budžets |  |  |  |  |
| 6. Detalizēts ieņēmumu un izdevu­mu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): |  |  |  |  |  |
| 6.1. Detalizēts ieņēmumu aprēķinsIzdevumi tiek segti no dotācijas no vispārējiem ieņēmumiem |  |  |  |  |  |
| 6.2. detalizēts izdevumu aprēķins:6.2.1.vakcīnas (400 000 devu \* 0,7744 Ls/deva = Ls 309 760,00);6.2.2.vakcīnu izvietošana (400 000 devu \* 0,24805 Ls/1 vakc. izv. = Ls 99 220,00). |  | **409,0**309,899,2 | **0,0**0,00,0 | **0,0**0,00,0 | **0,0**0,00,0 |
| 7. Cita informācija | Kopējais nepieciešamais finansējums ir Ls 408 980 (EKK 2000 „Preces un pakalpojumi”) |

*Anotācijas IV, V un VI sadaļa – projekts šīs jomas neskar.*

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. Projekta izpildē iesaistītās institūcijas | Pārtikas un veterinārais dienests  |
| 2. Projekta izpildes ietekme uz pārvaldes funkcijām | Noteikumu projekta prasību izpildei nav nepieciešams paplašināt Pārtikas un veterinārā dienesta funkcijas. |
| 3. Projekta izpildes ietekme uz pārvaldes institucionālo struktūruJaunu institūciju izveide | Projekts šo jomu neskar. |
| 4. Projekta izpildes ietekme uz pārvaldes institucionālo struktūruEsošu institūciju likvidācija | Projekts šo jomu neskar. |
| 5. Projekta izpildes ietekme uz pārvaldes institucionālo struktūruEsošu institūciju reorganizācija | Projekts šo jomu neskar. |
| 6. Cita informācija | Nav |

Zemkopības ministra p.i. -

veselības ministre I.Circene

2013.01.28. 10:41

O.Vecuma-Veco

67027551, Olita.Vecuma-Veco@zm.gov.lv